*****

ΚΑΝΟΝΙΣΜΟΣ (ΕΟΚ) αριθ. 1238/82 ΤΗΣ ΕΠΙΤΡΟΠΗΣ

της 19ης Μαΐου 1982

περί τροποποιήσεως του κανονισμού (ΕΟΚ) αριθ. 2661/80 περί των λεπτομερειών εφαρμογής της μεταβλητής πριμοδοτήσεως για τη σφαγή τώ προβατοειδών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως αγοράς στον τομέα του προβείου και αιγείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1195/82 (2), και ιδίως το άρθρο 9 παράγραφος 4,

Εκτιμώντας:

ότι ο κανονισμός (ΕΟΚ) αριθ. 1195/82 προέβλεψε να θεωρηθεί η Βόρεια Ιρλανδία περιοχή κατά την έννοια του άρθρου 3 παράγραφος 1 του κανονισμού (ΕΟΚ) αριθ. 1837/80· ότι πρέπει, κατά συνέπεια, να τροποποιηθεί ο κανονισμός (ΕΟΚ) αριθ. 2661/80 της Επιτροπής της 17ης Οκτωβρίου 1980 περί των λεπτομερειών εφαρμογής της μεταβλητής πριμοδοτήσεως για τη σφαγή των προβατοειδών (3)·

ότι το Ηνωμένο Βασίλειο είναι επί του παρόντος το μόνο Κράτος μέλος που εφαρμόζει μεταβλητή πριμοδότηση για τη σφαγή· ότι εξάλλου αυτό το Κράτος μέλος δήλωσε την πρόθεσή του να εφαρμόσει την πριμοδότηση αυτή σε μία μόνο περιοχή, κατά την έννοια του άρθρου 3 παράγραφος 1 του κανονισμού (ΕΟΚ) αριθ. 1837/80· ότι πρέπει κατά συνέπεια να προβλεφθούν ειδικές διατάξεις, και ιδίως στον τομέα ελέγχου·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Προβάτων και Αιγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2661/80 τροποποιείται ως εξής:

1. Στο άρθρο 1, το κείμενο της παραγράφου 1 υπό β αντικαθίσταται από το ακόλουθο κείμενο:

«β) που έχουν γεννηθεί εντός του Κράτους μέλους όπου χορηγείται η πριμοδότηση ή που έχουν εκτραφεί στο Κράτος αυτό τουλάχιστον επί δύο μήνες·

οσον αφορά το Ηνωμένο Βασίλειο, που κατάγονται από την περιοχή ή τις περιοχές όπου χορηγείται πριμοδότηση και που έχουν εκτραφεί σε αυτές ή σε αυτή την περιοχή τουλάχιστον επί δύο μήνες.»

2. Στο άρθρο 2 παράγραφος 2 προστίθεται το ακόλουθο εδάφιο:

«Στην περίπτωση κατά την οποία η πριμοδότηση χορηγείται, στο Ηνωμένο Βασίλειο, μόνο σε μία περιοχή, αυτό το Κράτος μέλος λαμβάνει τα αναγκαία μέτρα που εξασφαλίζουν ότι τα ζώα που εισάγονται στην περιοχή αυτή πιστοποιούνται ως τέτοια.»

3. Στο άρθρο 3, η παράγραφος 1 αντικαθίσταται από το ακόλουθο κείμενο:

«1. Για κάθε ενδιαφερόμενο Κράτος μέλος ή, εφ' οσον πρόκειται για το Ηνωμένο Βασίλειο, για την ή τις σχετικές περιοχές, το ποσό της πριμοδοτήσεως καθορίζεται κάθε εβδομάδα από την Επιτροπή για την εβδομάδα που αρχίζει 21 ημέρες πριν από την εβδομάδα καθορισμού.»

4. Στο άρθρο 3 παράγραφος 2, το δεύτερο εδάφιο αντικαθίσταται από το ακόλουθο κείμενο:

«Εν τούτοις, όσον αφορά το Ηνωμένο Βασίλειο και για την ή τις περιοχές όπου χορηγείται πριμοδότηση, οι τιμές της αγοράς είναι αυτές που διαπιστώνονται σύμφωνα με το άρθρο 3 παράγραφος 2 υπό β του ίδιου αυτού κανονισμού.»

5. Στο άρθρο 4, οι παράγραφοι 1 και 2 αντικαθίστανται από το ακόλουθο κείμενο:

«1. Για κάθε ενδιαφερόμενο Κράτος μέλος, το ποσό που πρέπει να εισπράττεται κατά την έξοδο από το έδαφός του, ή όσον αφορά το Ηνωμένο Βασίλειο, κατά την έξοδο από την περιοχή ή τις περιοχές όπου χορηγείται η πριμοδότηση των προϊόντων, τα οποία αναφέρονται στο άρθρο 1 υπό α του κανονισμού (ΕΟΚ) αριθ. 1837/80, σύμφωνα με το άρθρο 9 παράγρφος 3 του ίδιου αυτού κανονισμού, καθορίζεται από την Επιτροπή κάθε εβδομάδα. Το ποσό αυτό είναι ισοδύναμο με εκείνο της πριμοδοτήσεως, το οποίο καθορίζεται σύμφωνα με το άρθρο 3 παράγραφος 1, για την εβδομάδα κατά τη διαρκεια της οποίας πραγματοποιείται η έξοδος των εν λόγω προϊόντων.

2. Κατά την έξοδο από το έδαφος του ενδιαφερόμενου Κράτους μέλους, ή όσον αφορά το Ηνωμένο Βασίλειο, κατά την έξοδο από την περιοχή ή τις σχετικές περιοχές των προϊόντων που αναφέρονται στο άρθρο 1 υπό α του κανονισμού (ΕΟΚ) αριθ. 1837/80, παρέχεται ασφάλεια. Η ασφάλεια αυτή καθορίζεται από το Κράτος μέλος σε ύψος επαρκές για την κάλυψη του οφειλόμενου, σύμφωνα με την παράγραφο 1, ποσού και τουλάχιστον ίσο με το προβλεπόμενο ποσό της πριμοδοτήσεως για την εβδομάδα που προηγείται εκείνης κατά τη διάρκεια της οποίας πραγματοποιείται η έξοδος. Η ασφάλεια αυτή αποδεσμεύεται μετά την καταβολή του ποσού που αναφέρεται στην παράγραφο 1.»

6. Στο άρθρο 5 προστίθεται η ακόλουθη παράγραφος 3:

«3. Στην περίπτωση κατά την οποία η πριμοδότηση χορηγείται στο Ηνωμένο Βασίλειο μόνο σε μία από τις δύο περιοχές, κατά την έννοια του άρθρου 3 παράγραφος 1 του κανονισμού (ΕΟΚ) αριθ. 1837/80, από τις οποίες αποτελείται αυτό το Κράτος μέλος, οι qαρμόδιες αρχές λαμβάνουν όλα τα αναγκαία μέτρα ώστε η εφαρμογή του καθεστώτος μεταβλητής πριμοδοτήσεως να μην προκαλεί ανωμαλία στην κυκλοφορία των εμπορευμάτων, και για να αποφευχθούν οι διαταραχές στις συναλλαγές μεταξύ των δύο αυτών περιοχών.

Οι αρμόδιες αρχές του Ηνωμένου Βασιλείου προβλέπουν, ιδίως, ώστε οι ενδιαφερόμενοι έμποροι να υποχρεούνται να δηλώσουν, στις εξουσιοδοτημένες για το σκοπό αυτό υπηρεσίες, τις ποσότητες και την περιγραφή των προϊόντων που αναφέρονται στο άρθρο 1 υπό α του κανονισμού (ΕΟΚ) αριθ. 1837/80, τα οποία πρέπει να αποστέλλονται από την περιοχή στην οποία χορηγείται η πριμοδότηση προς άλλη περιοχή, είτε απευθείας είτε διασχίζοντας μια άλλη περιοχή ή μια τρίτη χώρα.»

7. Στο άρθρο 8 παράγραφος 2, προστίθεται το ακόλουθο εδάφιο:

«Εξάλλου, όσον αφορά το Ηνωμένο Βασίλειο, εάν η πριμοδότηση χορηγείται σε μία μόνο από τις δύο περιοχές που αποτελούν αυτό το Κράτος μέλος, ο συντελεστής μετατροπής που εφαρμόζεται είναι εκείνος που ισχύει την ημέρα που γίνονται οι διοικητικές διατυπώσεις για το πέρασμα από την περιοχή στην οποία χορηγείται η πριμοδότηση προς την άλλη.»

Άρθρο 2

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 20 Μαΐου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 19 Μαΐου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 183 της 16. 7. 1980, σ. 1.

(2) ΕΕ αριθ. L 140 της 20. 5. 1982, σ. 22.

(3) ΕΕ αριθ. L 276 της 20. 10. 1980, σ. 19.